
# Факил Сафин: «Кагылмагыз!»

(ШИГЫРЬ)

Мәңгелек дип уйламагыз,

Югалыр да түгелмен.

Җанга саксыз кагылмагыз,

Капламагыз күгемне!

Йөрәгемдә таш та йөртмим,

Кирәк чакта – корыч мин.

Терәксезләргә – таяныч,

Имансызга – кылыч мин!

Баш очымда кояш яна,

Тургайлы – күңел түрем.

Канатлы минем хыялым,

Чиксездән чиксез күгем.

Җанга саксыз кагылмагыз!

Әнчекләр, алабайлар,

Өскә ташланыр җай көтеп,

Һәр яктан сагалыйлар.


Анда барсам – иярәләр,

Монда барсам да шулар...

Ярсу җаным тынлык сорый,

Туйдым кысыр шау-шудан.

Күшеккәнгә җылы бирәм,

Сагышлыга сүз табам.

Кеше ярган эздән йөрмим,

Үз-үземә юл салам.

Үз-үземә таянам мин,

Бер Аллаһка сыенам.

Ал таңнарга уелам мин,

Җилләреннән кыелмам!

Таяныч булдым күпләргә,

Бикләмәдем күңелне.

Мәңгелек дип уйламагыз,

Югалыр да түгелмен!


Следите за самым важным и интересным в Telegram-каналеТатмедиа

## Нет комментариев
Факил Сафин: «Кагылмагыз!»